b'\n_START_ARTICLE_\nInternetni faks\n_START_PARAGRAPH_\nInternetni faks, e-faks ali spletni faks je na\xc4\x8din po\xc5\xa1iljanja telefaksa z uporabo interneta in internetnih protokolov namesto uporabe standardne telefonske povezave in fizi\xc4\x8dnega telefaksa. Zna\xc4\x8dilnost internetnega faksa v primerjavi z drugimi internetnimi komunikacijami, kot je elektronska po\xc5\xa1ta, je mo\xc5\xbenost izmenjave faksov s konvencionalnimi telefaks napravami.\n_START_SECTION_\nNamen\n_START_PARAGRAPH_\nInternet faks nima pred drugimi sredstvi za po\xc5\xa1iljanje informacij prek interneta (kot na primer elektronska po\xc5\xa1ta) nobenih tehni\xc4\x8dnih prednosti, vendar je izjemno preprost za uporabo, prav tako se \xc5\xa1teje za varnej\xc5\xa1i na\xc4\x8din po\xc5\xa1iljanja kot elektronska po\xc5\xa1ta. Ta na\xc4\x8din po\xc5\xa1iljanja faksov je lahko cenej\xc5\xa1i od standardnega faksiranja, \xc5\xa1e posebej v primeru mednarodnega po\xc5\xa1iljanja. Dokumente lahko uporabnik po\xc5\xa1lje tako, da jih skenira ali jih pripne, izbere telefonsko (telefaks) \xc5\xa1tevilko in pritisne gumb za po\xc5\xa1iljanje. Faksiranje prek interneta omogo\xc4\x8da faksno komunikacijo brez dejanskega naprave na enem ali obeh koncih.\n_START_SECTION_\nPo\xc5\xa1iljanje in prejemanje faksa po internetu\n_START_PARAGRAPH_\nEna izmed priljubljenih mo\xc5\xbenosti je naro\xc4\x8dnina na internetno storitev faksiranja, ki uporabnikom omogo\xc4\x8da po\xc5\xa1iljanje in prejemanje faksov z osebnih ra\xc4\x8dunalnikov z obstoje\xc4\x8dim e-po\xc5\xa1tnim ra\xc4\x8dunom. Programska oprema, faks stre\xc5\xbenik ali fizi\xc4\x8dni telefaks niso potrebni. Faksi se prejmejo kot prilo\xc5\xbeene datoteke v formatu TIFF ali PDF. Fakse lahko uporabnik po\xc5\xa1lje ali prejme od koderkoli in kadarkoli, ko le ima dostop do interneta._NEWLINE_Z nara\xc5\xa1\xc4\x8dajo\xc4\x8do priljubljenostjo mobilnih telefonov je mo\xc5\xbeno internetno faksiranje tudi z uporabo aplikacij za Android, iOS in Windows. Te aplikacije uporabljajo notranjo kamero telefona za skeniranje dokumentov za faksiranje.'